রাতের গোয়ায় বিখ্যাত নাইটক্লাবে বিধ্বংসী আগুন, মৃত ২৩

ওয়েব ডেস্ক: গোয়ার (Goa) আরপোরা গ্রামে এক জনপ্রিয় নাইটক্লাবে ভয়াবহ অগ্নিকাণ্ডে মৃত্যু হল ২৩ জনের (Fire Break out)। শনিবার গভীর রাতে রান্নাঘরে গ্যাস সিলিন্ডার বিস্ফোরণের ফলে মুহূর্তের মধ্যেই আগুন ছড়িয়ে পড়ে। নিহতদের মধ্যে আছে ২০ জন পুরুষ ও ৩ জন মহিলা কর্মী। কিছু পর্যটকও মৃতদের তালিকায় রয়েছেন বলে জানিয়েছেন মুখ্যমন্ত্রী প্রমোদ সাওয়ান্ত।

পানাজি থেকে প্রায় ২৫ কিলোমিটার দূরে অবস্থিত ‘বার্চ বাই রোমিও লেন’ নাইটক্লাবটি চালু হয় মাত্র এক বছর আগে। রাত ১২টা ০৪ মিনিটে ভয়াবহ বিস্ফোরণের শব্দে কেঁপে ওঠে এলাকা। স্থানীয়দের দাবি, রান্না চলাকালীন সিলিন্ডার ফেটে যায় এবং আগুন দ্রুত পুরো ক্লাবজুড়ে ছড়িয়ে পড়ে। আতঙ্কে ভিড় করে বাইরে বেরিয়ে আসেন উপস্থিতরা।

আরও পড়ুন: অফিস টাইম শেষ মানেই ‘নো কল, নো মেল’, মানসিক স্বাস্থ্য রক্ষায় বিল পেশ

গোয়া পুলিশের ডিজিপি অলোক কুমার জানিয়েছেন, উদ্ধারকৃত ২৩টি দেহের মধ্যে তিনজন পুড়ে মারা গেছেন, বাকিরা ধোঁয়ায় শ্বাসরোধে মৃত্যুবরণ করেছেন। দেহগুলি ময়নাতদন্তের জন্য মর্গে পাঠানো হয়েছে। ফায়ার ব্রিগেড ও পুলিশ দ্রুত ঘটনাস্থলে পৌঁছে আগুন নেভায় এবং উদ্ধারকাজ চালায়।

দুর্ঘটনার খবর পেয়ে মুখ্যমন্ত্রী সাওয়ান্ত এবং স্থানীয় বিধায়ক মাইকেল লোবো ঘটনাস্থলে পৌঁছে পরিস্থিতি পরিদর্শন করেন। প্রাথমিক তদন্তে নিরাপত্তা বিধি লঙ্ঘনের অভিযোগ উঠেছে। বিধায়ক লোবো জানিয়েছেন, কোনও পর্যটক আহত হননি। নিরাপত্তা মানা হয়েছিল কি না, তা খতিয়ে দেখা হচ্ছে। অবহেলা প্রমাণিত হলে ক্লাব কর্তৃপক্ষের বিরুদ্ধে কঠোর ব্যবস্থা গ্রহণ করা হবে।